A două generație de elevi SEED își începe aventura în anul școlar 2022-2023

Sâmbătă, 24 septembrie 2022, Fundația „Virtute et Sapientia” a Universității din București a lansat cea de-a doua ediție a programului SEED - „Sprijin Educaţional pentru Copiii Defavorizaţi”. Proiectul continuă în anul școlar 2022-2023 cu 27 de elevi - beneficiari nou selectați.
Evenimentul de lansare s-a desfășurat online, atât în prezența elevilor SEED, cât și a coordonatorilor activităților de care beneficiază cele două generații SEED. Astfel, elevilor le-au fost alături prof. univ. dr. Laura Ciolan, coordonator pentru activitățile de mentorat prin Centrul de Învățare al UB, conf. univ. dr. Florentina Sâmihăian și conf. univ. dr. Sorin Stupariu, coordonatori pentru cursurile de Limba și literatura română și de Matematică. De asemenea, la eveniment au mai luat parte, pe lângă cadre didactice și studenți UB și Marian Crăciun, directorul Departamentului de Consiliere și Orientare pentru Carieră al UB, alături de Georgiana Ioniță, reprezentant al Fundației Agenția de Dezvoltare Comunitară „Împreună”. Cei doi coordonează atelierele de dezvoltare personală oferite elevilor SEED.
Elevii SEED au fost selectați din clasa a VII-a pe criterii specifice, având un potențial de dezvoltare personală și școlară și provin din familii cu venituri mici aflate în medii defavorizate, școlari care nu se pot dezvolta educaţional din cauza lipsurilor materiale și financiare. 

Elevii acceptaţi în programul UB SEED vor beneficia timp de 5 ani școlari de cursuri online, activităţi/evenimente, mentorat, sprijin material și/sau financiar, în funcție de nevoile identificate și resursele disponibile.
Programul „Sprijin Educațional pentru Elevii Defavorizați” (SEED) este inițiat din preocuparea Universității din București de a avea o contribuție directă în dezvoltarea educației și a formării viitorilor cetățeni și profesioniști încă din perioada educației preuniversitare, precum și în accesul copiilor provenind din comunități dezavantajate la o educație de calitate. 
De la ateliere de dezvoltare personală, la sesiuni de gestionarea emoțiilor

Cei 27 de elevi selectați pentru anul 2022-2023 se alătură celor peste 30 de elevi incluși în programul SEED anul trecut, susținuți prin cursuri, ateliere, mentorat și sprijin financiar. Dintre atelierele organizate pe parcursul anului 2021 amintim „Cariera mea – proiect de dezvoltare personală”, „Învață să înveți – optimizarea procesului de învățare, în raport cu dezvoltarea psiho-socială a elevilor”, „Managementul timpului și al resurselor personale” sau „Cum învățăm să gestionăm emoțiile?”, în timp ce anul 2022 a adus participanților ateliere despre „Poveștile diversității”, „Timp și implicare în activități singulare/ multiple” sau „Comunicare asertivă”.

Aflat în al doilea an de implementare prin intermediul Fundației „Virtute et Sapientia” a Universității din București, în parteneriat cu Consiliul Național al Elevilor și Fundația Agenția de Dezvoltare Comunitară „Împreună ”, programul are ca obiectiv continuarea suportului pentru cei 57 de elevi cu potențial, începând cu clasa a VII-a, până la admiterea la facultate. 
Mai multe informații despre Fundaţia „Virtute et Sapientia”

Fundaţia „Virtute et Sapientia” își propune să susţină și să promoveze valorile educaţiei și știinţei prin iniţierea de proiecte și activităţi care să valorifice capacităţile didactice, de cercetare și implicare socială ale comunităţii academice a Universităţii din București.

Astfel, printre activităţile sale, fundaţia urmărește să iniţieze proiecte, programe, evenimente de responsabilitate socială destinate comunităţilor locale, grupurilor și persoanelor aflate în nevoie; să organizeze şi deruleze congrese, conferinţe, sesiuni de comunicări, colocvii, simpozioane, workshopuri şi şcoli de vară și să contribuie la realizarea de materiale educative şi ştiinţifice.

Mai multe detalii cu privire la programul SEED – Sprijin Educațional pentru Elevii Defavorizați pot fi consultate atât pe site-ul http://fundatia.unibuc.ro/seed, cât și în Regulamentul programului, disponibil aici.
